BBL ร่วง 3% เซ่นกำไรไตรมาส 2 ต่ำคาด โบรกฯเล็งหั่นประมาณกำไรปี 63 หลังตั้งสำรองพุ่ง
BBL ร่วง 3% เซ่นกำไรไตรมาส 2 ต่ำคาด โบรกฯเล็งหั่นประมาณกำไรปี 63
22 ก.ค. 2563

ผู้สื่อข่าวรายงานว่า ราคาหุ้น ธนาคารกรุงเทพ จำกัด (มหาชน) หรือ BBL ณ เวลา 10.02 น. อยู่ที่ระดับ 105 บาท ลบ 3.50 บาท หรือ 3.23% สูงสุดที่ระดับ 105 บาท ต่ำสุดที่ระดับ 103.50 บาท ด้วยมูลค่าการซื้อขาย 373.17 ล้านบาท

บล.เคทีบี (ประเทศไทย) ระบุในบทวิเคราะห์ฯ ขณะนี้มีแนวโน้มปรับประมาณการกำไรสุทธิในปี 63 ของ BBL ลงจากสำรองฯสูงขึ้นมาก หลังจากประกาศกำไรสุทธิในไตรมาส 2/63 ที่ 3.1 พันล้านบาท ลดลง 67% เทียบกับปีก่อน และลดลง 60% จากไตรมาสก่อน ต่ำกว่าที่ตลาดและเราคาด 40% และ 55% ตามลำดับ จากการตั้งสำรองฯสูงถึง 1.3 หมื่นล้านบาท จากระดับปกติที่ 5 พันล้านบาท
อย่างไรก็ดี มีกำไรจากเงินลงทุนเข้ามาช่วยถึง 7.1 พันล้านบาท ขณะที่ไตรมาสนี้เป็นไตรมาสแรกที่รับรู้ฯ Permata เข้ามาตั้งแต่วันที่ 20 พ.ค.63 ส่งผลให้สินเชื่อรวมมีการเติบโตได้ดีที่ 14.2% จากช่วงเดียวกันของปีก่อน
ด้านมูลค่า NPLs เพิ่มขึ้นถึง 27% เทียบกับไตรมาสก่อน และมี NPLs ratio เพิ่มขึ้นมาอยู่ที่ 4.10% จาก 3.50% ในไตรมาสก่อน เพราะมีการทำ quantitative เพิ่มขึ้นในสินเชื่อ small SME ที่เคยเป็น relapse มาก่อน
ด้านราคาหุ้นปรับตัวลงและ underperform SET -7% ใน 1 เดือนจากตลาดกังวลเรื่องการตั้งสำรองฯที่เพิ่มขึ้นในไตรมาส 2/63 อย่างไรก็ตาม ยังคงให้ BBL เป็น top pick เพราะมองว่าพอร์ตสินเชื่อหลักที่เป็นรายใหญ่เข้าร่วมโครงการช่วยเหลือน้อย ทำให้ BBL มีโอกาสน้อยที่จะตั้งสำรองฯสูงมากอีกในครึ่งปีหลัง (H2/63) หลังจากหมดมาตรการช่วยเหลือลูกหนี้ 6 เดือน ประกอบกับ BBL ยังคงมี coverage ratio ที่สูงที่สุดในกลุ่มที่ระดับ 171%